钦定古今图书集成/理学汇编/文学典/第071卷 > 王回
## 钦定古今图书集成/理学汇编/文学典/第071卷 > 王回

按《宋史儒林传》：“回字深父，福州候官人。父平言，试御
史。回敦行孝友，质直平恕，造次必稽古人所为，而不
为小廉曲谨以求名誉。尝举进士中第，为卫真簿，有
所不合，称病自免，作告友曰：‘古之言天下达道者，曰
君臣也，父子也，夫妇也，兄弟也，朋友也，五者各以其
义行而人伦立，其义废则人伦亦从而亡矣。然而父’”
子兄弟之亲，天性之自然者也；夫妇之合，以人情而
然者也；君臣之从，以众心而然者也。是虽欲自废，而
理势持之，何能斩也！惟朋友者，举天下之人莫不可
同，亦举天下之人莫不可异，同异在我，则义安所卒
归乎？是其渐废之所繇也。君之于臣也，父之于子也，
夫之于妇也，兄之于弟也，过且恶，必乱败其国家，国家败而皆受其难，被其名而终身不可辞也。故其为
上者，不敢不诲，为下者，不敢不谏。世治道行，则人能
循义而自得；世衰道微，则人犹顾义而自全。间有不
若，则亦无害于众焉耳。此所谓理势，持之虽百代可
知也。亲，非天性也；合，非人情也；从，非众心也。群而同，
别而异，有善不足与“荣，有恶不足与辱，大道之行，公
于义者可至焉。”下斯而言，其能及者鲜矣。是以圣人
崇之，以列于君臣、父子、夫妇、兄弟，而壹为达道也。圣
人既没而其义益废，于今则亡矣。夫人有四肢所以
成身，一体不备则谓之废疾，而人伦缺焉，何以为世？
呜呼！处今之时而望古之道，难矣。姑求其肯告吾过
也，而“乐闻其过者，与之友乎？”退居颍州，久之不肯仕，
在廷多荐者。治平中，以为忠武军节度推官、知南顿
县，命下而卒。回在颍川，与处士常秩友善。熙宁中，秩
上其文集，补回子汾为郊社斋郎。弟向。